A TANÁCS 23/2005/EK, EURATOM RENDELETE
(2004. december 20.)
az Európai Közösségek tisztviselőinek és egyéb alkalmazottainak a nyugdíjrendszerhez való hozzájárulása mértékének 2004. július 1-jétől, valamint a közösségi rendszer és a nemzeti nyugdíjrendszerek közötti átutalásokra alkalmazott kamatláb 2005. január 1-jétől történő kiigazításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel a legutóbb a 723/2004/EK, Euratom (1) rendelettel módosított, az Európai Közösségek tisztviselőinek személyzeti szabályzatáról és egyéb alkalmazottainak alkalmazási feltételeiről szóló 259/68/EGK, Euratom, ESZAK (2) rendeletre és különösen annak 83. és 83a. cikkére valamint XII. mellékletére,
tekintettel a személyzeti szabályzati bizottsággal folytatott konzultációt követő bizottsági javaslatra,
mivel:
(1)
A szabályzat XII. melléklete 13. cikkének megfelelően az Eurostat 2004. szeptember 1-jén benyújtotta 2004-es jelentését a nyugdíjrendszer ötéves biztosításmatematikai értékeléséről, amely naprakésszé teszi az abban a mellékletben rögzített paramétereket.
(2)
E jelentés alapján az Európai Közösségek tisztviselői és egyéb alkalmazottai nyugdíjrendszerének biztosításmatematikai egyensúlya biztosítása érdekében a hozzájárulás mértékét ki kell igazítani. A XII. melléklet 2. cikkének megfelelően a 2004-es kiigazítás nem haladhatja meg a 9,75 %-ot.
(3)
A XII. melléklet 12. cikkének megfelelően a VIII. melléklet 4. és 8. cikkében, valamint az egyéb alkalmazottak alkalmazási feltételeinek 40. és 110. cikkében rögzített kamatlábat felül kell vizsgálni,
ELFOGADTA EZT A RENDELETET:
1. cikk
2004. július 1-jei hatállyal a szabályzat 83. cikke (2) bekezdésében rögzített hozzájárulás mértéke 9,75 %-ban kerül meghatározásra.
2. cikk
2005. január 1-jei hatállyal a szabályzat VIII. melléklete 4. és 8. cikkében, valamint az egyéb alkalmazottak alkalmazási feltételeinek 40. és 110. cikkében említett kamatláb 3,9 %-ban kerül meghatározásra.
3. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. december 20-án.